**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-03-14 Nr. TAR-26

Posėdžio data – 2022 m. kovo 8 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Jurij Šeršniov, Alina Velykienė, Vaida Raugelė, Antanas Kontautas. Nedalyvauja A. Razbadauskas.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, Socialinės paramos skyriaus vedėja A. Liesytė, Socialinio būsto skyriaus vedėja L. Murauskienė, Turto valdymo skyriaus vedėjas E. Simokaitis.

Dėl darbotvarkės.

K. Bagdonas informuoja, kad komiteto posėdyje negali dalyvauti Savivaldybės administracijos atstovai (dalyvauja susitikime su vidaus reikalų ministre), todėl nebus pateikta žodinė informacija apie pagalbą nukentėjusiems nuo karo ukrainiečiams (pabėgėliams ir kariams) sveikatos ir socialiniais klausimais. K. Bagdonas prašo klausimą perkelti kitam komiteto posėdžiui, taip pat papildyti darbotvarkę 5 klausimu „Atstovo delegavimas į asmens sveikatos priežiūros paslaugų projektų vertinimo komisiją“.

A. Velykienė teigia, jei Savivaldybės administracijos atstovai negali dalyvauti posėdyje, galėjo informaciją pateikti raštu.

V. Raugelė pažymi, kad Savivaldybės administracijai teikė tam tikrų siūlymų dėl pagalbos nukentėjusiems nuo karo, tačiau atsakymų iš administracijos negavo, o šiandien niekas iš administracijos nedalyvauja posėdyje ir nepristato informacijos dėl 1 darbotvarkės klausimo.

A. Velykienė pažymi, kad komitetas turi formuoti politines gaires.

A. Kontautas teigia, kad nėra laiko diskutuoti - turime veikti.

A. Cesiulis primena, kad visi Savivaldybės administracijos vadovai yra svarbiame pasitarime su ministre. A. Cesiulis teigia, kad siūlys Savivaldybės administracijos vadovams, jei baigsis susitikimas, 14.00 val., prisijungti prie posėdžio ir pateikti informaciją.

DARBOTVARKĖ (patvirtinta už -4):

1. Dėl Klaipėdos miesto savivaldybės tarybos 2018 m. lapkričio 29 d. sprendimo Nr. T2-250 „Dėl Materialinės paramos teikimo komisijos sudarymo ir materialinės paramos teikimo komisijos nuostatų patvirtinimo“ pakeitimo. Pranešėja A. Liesytė.

2. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

3. Dėl turto perdavimo valdyti, naudoti ir disponuoti patikėjimo teise biudžetinei įstaigai „Klaipėdos paplūdimiai“. Pranešėjas E. Simokaitis.

4. Atstovo delegavimas į asmens sveikatos priežiūros paslaugų projektų vertinimo komisiją. Pranešėja R. Perminienė.

1. SVARSTYTA. Klaipėdos miesto savivaldybės tarybos 2018 m. lapkričio 29 d. sprendimo Nr. T2-250 „Dėl Materialinės paramos teikimo komisijos sudarymo ir materialinės paramos teikimo komisijos nuostatų patvirtinimo“ pakeitimas.

Pranešėja – A. Liesytė. Siūlo pakeisti Komisijos sudėtį ir vietoje Valstybės vaiko teisių apsaugos ir įvaikinimo tarnybos prie socialinės apsaugos ir darbo ministerijos Klaipėdos apskrities vaiko teisių apsaugos skyriaus (toliau-VTAT) atstovo įtraukti Savivaldybės administracijos Socialinio būsto skyriaus vedėją Lina Murauskienę (VTAT pateikė motyvuotą raštą atsisakant dalyvavimo Komisijoje; būsto skyriaus kompetencijų sritis aktuali svarstant pareiškėjų prašymus dėl buities sąlygų pagerinimo, būsto įsiskolinimų mažinimo). Taip pat siūloma, vadovaujantis 2022 m. vasario 21 d. įvykusios deleguotų bendruomenės atstovų atrankos į Komisijos sudėtį protokolu Nr.TAR1-34, į Komisijos sudėtį įtraukti religinės bendruomenės „Išganymo armija Lietuvoje“ socialinę pedagogę Solveigą Jusytę.

NUTARTA. Pritarti pateiktam sprendimo projektui. (K. Bagdonas, A. Kontautas, A. Cesiulis, J. Šeršniov).

2. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – L. Murauskienė. Siūlo nuo 2022 m. kovo 1 d. iki 2022 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininkus Z. R., R. K., R. J. P.

NUTARTA. Pritarti pateiktam sprendimo projektui. (K. Bagdonas, A. Kontautas, A. Cesiulis, J. Šeršniov).

3. SVARSTYTA. Turto perdavimas valdyti, naudoti ir disponuoti patikėjimo teise biudžetinei įstaigai „Klaipėdos paplūdimiai“.

Pranešėjas – E. Simokaitis. Sako, kad tarybos sprendimo projektas teikiamas, siekiant perduoti savivaldybės biudžetinei įstaigai „Klaipėdos paplūdimiai“ valdyti patikėjimo teise dalį inžinerinio statinio – Danės upės krantinės (krantinės dalis – 14 metrų nuo Pilies g. tilto). E. Simokaitis primena, kad Klaipėdos miesto savivaldybei nuosavybės teise priklauso Danės upės krantinės, tame tarpe ir krantinės dalis 14 metrų nuo Pilies gatvės tilto. Savivaldybės biudžetinė įstaiga „Klaipėdos paplūdimiai“ planuoja dalyvauti projekte „Žvejybos produktų iškrovimo vietos prie Pilies tilto Klaipėdoje įrengimas“ (toliau – Projektas). Pagal šį Projektą yra numatyta nurodytoje Danės upės krantinės dalyje įrengti žuvų iškrovimo vietą.

A. Kontautas teigia, kad iškrovimo vieta bus aktuali gal po kelių metų, nes kol kas uždrausta menkių, lašišos žvejyba, tačiau pritaria krantinės įrengimui (žiūrint į ateitį). Mano, kad klausimas labiau susijęs su miesto vystymu nei su sveikatos ir socialiniai klausimais.

A. Cesiulis mano, kad į problemą reikėtų pažiūrėti plačiau - sutvarkyti ir aplinką. A. Cesiulis pritaria, kad tokia krantinė reikalinga.

A. Kontautas sutinka, kad reikia pasinaudoti ES lėšomis ir sutvarkyti aplinką.

NUTARTA. Pritarti pateiktam sprendimo projektui. (K. Bagdonas, A. Kontautas, A. Cesiulis, J. Šeršniov).

4. SVARSTYTA. Atstovo delegavimas į asmens sveikatos priežiūros paslaugų projektų vertinimo komisiją.

Pranešėja – R. Perminienė. Pažymi, kad Savivaldybės administracijos direktoriaus 2021- 09-28 įsakymu Nr. AD1-1140 patvirtintas Klaipėdos miesto savivaldybės asmens sveikatos priežiūros paslaugų rėmimo organizavimo ir vykdymo tvarkos aprašas (toliau- Aprašas). Apraše numatyta (28 punktas)**,** kad projektų finansavimo iš savivaldybės biudžeto lėšų kokybinį vertinimą vykdo komisija, sudaryta Savivaldybės administracijos direktoriaus įsakymu ne mažiau kaip iš 5 asmenų, kurie dirba socialinių reikalų ir sveikatos srityje: vieną atstovą deleguoja Tarybos Sveikatos ir socialinių reikalų komitetas, vieną – Klaipėdos teritorinė ligonių kasa, vieną – Lietuvos gydytojų vadovų sąjunga, du – Savivaldybės administracija (Administracijos direktoriaus vyr. patarėjas, kuruojantis sveikatos sritį arba jį pavaduojantis asmuo ir Sveikatos apsaugos skyriaus atstovas). Komisija sudaroma ne ilgiau kaip Savivaldybės tarybos kadencijos laikotarpiui.

K. Bagdonas sako, kad būtų galima deleguoti į asmens sveikatos priežiūros paslaugų projektų vertinimo komisiją A. Razbadauską, tačiau jis šiandien nedalyvauja posėdyje.

A. Cesiulis mano, kad nekorektiška siūlyti komiteto narį, nedalyvaujantį posėdyje.

K. Bagdonas siūlosi būti deleguojamas į asmens sveikatos priežiūros paslaugų projektų vertinimo komisiją.

A. Cesiulis siūlo klausimą atidėti kitam komiteto posėdžiui.

A. Kontautas pritaria, kad į vertinimo komisiją deleguoti K. Bagdoną.

J. Šeršniov taip pat pasisako už K. Bagdono delegavimą.

NUTARTA. Deleguoti K. Bagdoną į asmens sveikatos priežiūros paslaugų projektų paraiškų vertinimo komisiją.

BALSUOTA: už – 3 (A. Kontautas, J, Šeršniov, K. Bagdonas), prieš – 0, susilaiko – 1 (A. Cesiulis).

A. Cesiulis siūlo 1 darbotvarkės klausimą perkelti į kito komiteto posėdžio darbotvarkę, kadangi šiandien jo pristatyti Savivaldybės administracija neturi galimybių.

J. Šeršniov primena, kad bus keičiamas Mogiliovo g. pavadinimas, tačiau nežino, kaip tai finansiškai paveiks vyresnio amžiaus gatvės gyventojus (keičiant dokumentus).

A. Cesiulis sako, kad fiziniai asmenys finansinės naštos nepajaus.

Posėdis baigėsi 0.40 val.

Posėdžio pirmininkas Kazys Bagdonas

Posėdžio sekretorė Lietutė Demidova